Pierce Brosnan

**Pierce Brendan Brosnan**, OBE (* 16. Mai 1953 in Drogheda, Irland) is en irischen Schauspeler. Bekannt worrn is he in de 1980er Johren mit de Feernsehreeg *[[Remington Steele]]* un vun 1994 af as föfften Dorsteller vun de Figur James Bond, den he bit 2002 veermol speelt hett.

## Leven
De Öllern vun Pierce Brosnan hebbt sik scheden laten, as he twee Johre oolt weer. Brosnan hett dorophen afwesseln bi sien Grootmudder un bi sien Tante in Navan in’n County Meath leevt. Vun 1965 an leev he denn bi sien Mudder in London, woneem se as Krankensüster arbeiten de. Eerste Insichten as Schauspeler kreeg he dör sien Schoolutbilln bi de irischen Christlichen Bröder. Af 1973 studeer he Theaterwetenschoppen an’t Drama Centre London. Üm sik to finanzeeren hett he balngento as Helpsmann vun’n Bühnenmanager an’t *Royal Theatre* arbeit. In’t dat sülve Johr hett de Dramatiker Tennessee Williams vun Brosnan höört un hett em för de Ooropföhren vun sien Stück *Red Devil Battery Sign* besett. Dorna harr he Optreden in *Filumina* un annere as ok lütte Statistenrullen bi’t Feernsehn. 

Mit de Krimireeg *Remington Steele* keen sien internatschonalen Dörbrook. De Feernsehreeg is 1986 na de veerten Staffel instellt worrn as dat Problemen mit den Produzenten, aver ok mit de Partnersche vun Brosnan, Stephanie Zimbalist, geev. To de glieken Tiet weer Albert Broccoli, de Produzent vun de Bond-Reeg, op de Söök na en ne’en Hööftdorsteller weer. Brosnan weer de Rull toeerst andragen, man he künn nich annehmen, vun wegen dat he to’n Anfang vun’n Dreih vun *[[The Living Daylights]]* noch bi Remington Steel ünner Verdrag weer un de Produzenten em nu doch för en föffte Staffel hebben wulln. Vun disse föfften Staffel sünd denn aver doch blots noch söss Folgen dreiht worrn, so dat Brosnan de Rull also doch harr spelen künnt. An sien Steed is de Rull aver nu an Timothy Dalton geven worrn.

Twüschendör is he mit annere Filmen as *The Fourth Protocol* oder *The Deceivers* to’n Weltstar worrn. In de Johren 1992 un 1993 harr he mit de Filmen *The Lawnmower Man* un *Mrs. Doubtfire* ok kommerziellen Spood. 1994 hett he denn doch noch de Rull vun James Bond kregen den he veermol speelt hett. Dorneven hett he ok in annere spoodrieke Filmen mitspeelt.

Brosnan geev 2004 bekannt, dat he nich mehr för de Rull vun James Bond praat stünn. An sik schüll mit em noch en föfften Film dreiht warrn. Dat sülve Johr kreeg he de US-amerikaansche Staatsbörgerschop. 2008 weer he tosamen mit Meryl Streep in de Verfilmen vun’t ABBA-Musical *Mamma Mia!* to sehn.

## Privat
Brosnan hett 1980 sien Fro Cassandra Harris heiraat, de 1987 an Kreeft krank worrn is. Se is 1991 storven, worophen Brosnan en Stiftung för de Kreeftforschen grünnt hett. Ut de Eh hett Brosnan en Söhn un hett wieter ok ehr beiden Kinner ut eerste Eh adopteert.

Siet 2001 is Brosnan mit de Journalistin *Keely Shaye Smith* verheiraat, mit de he twee Kinner hett. Tosamen sett se sik bannig för’n Ümweltschuul in. Bito is he Liddmaat vun de Sea Shepherd Conservation Society un ünnerstütt de Sellschop aktiv.

## Filmografie (Utwahl)

## Utteken
Brosnan is bit hüüt 24 mol för Filmpriesen vörslahn wesen, dorünner tweemol för den *[[Golden Globe]]*. Wunnen hett he bit vundaag twölf Priesen, as to’n Bispeel:
* 1997: sien Steern op’n *[[Walk of Fame]]*
* 1998: den *[[Saturn-Pries]]* in de Kategorie *[[Saturn-Pries för den besten Hööftdorsteller|Best Hööftdorsteller]]* för *Tomorrow Never Dies*
* 2000: den *[[Empire Award]]* in de Kategorie *Best Schauspeler* för *The World Is Not Enough*
* 2002: den *Pries för’t Levenswark* vun’t *[[Chicago International Film Festiva]]*
* 2004: den *Pries för’n rutragen irischen Bidrag to’t Kino* vun de *[[Irish Film and Television Awards]]* 
* 2005: den *Pries för Leistungen in de Kunst* vun’t *[[Malibu Film Festival]]* 
* 2009: de *[[Golden Himbeer|Goldene Himbeer]]* in de Kategorie *Slechtst Nevendorsteller* för *Mamma Mia!*

## Borns


## Weblenken

* 
* Literatur vun un över Pierce Brosnan in de Düütschen Natschonalbökeree
* Biografie in de NNDB (engelsch)
* Offizielle Websteed vun Pierce Brosnan (engelsch)